मुलुग सोलोंसालिआव फरायनायाबो सानसे बिदिनो जोबलांदोंमोन। नाथाय जेरिनानि जिउआव रावबो जोहोलावनि आगान गोग्लैयाखै। जानांगौ बिनि माहि आखु आरो पार्सनेलिटीनि जुनै बिनि सेराव साफिनो थाखाय रावबो गोहो खालामाखै। जोंनि हारियाव बांद्राय फराइनाय सिख्लाफ्राबो खैफोद दङो, सोंदावहैनो हाया, बैसो बारग’बाय आरि बाइदिसिना होन्नानै बांसावजायो। मुलुग सोलोंसालियाव फराइबाय थानाय समावनो गावनि समान लोगोफ्रा साफा साफा गासिबो हाबा जालांजोबदों। सोरबा सोरबा सानै साथाम गथ’निबो बिमा जालायलांबाय। बिसोरनि गेजेराव रजिनि हाबाया जोराखिसै। कार्बि आंलंथिंजाय माबेबा गामिनि धोनि न’खराव हाबा हरदोंमोन रजिखौ, नाथाय बोसोरनै जास्लाबैयावनो फिसाइनि न’खरनिफ्राय गोर्लै हिन्जावसा सासेखौ लानानै बिमा बिफानि न’आव अराइनि थाखाय फैफिनो। फिसाइ आरो न’खरनि बिजावजालिफोरनि उतखाराव सहायनो हायैनि थाखाय सानसे बियो बे थिरांथाखौ लानानै खुनुरोखोम गावनि गथ’नि मोखां नाइनानै ओंखारबोयो। खोनानाय बादिब्ला बिजावजालि गेजेरा गावनि बिनानावखौ लाबोना होफैनोमोन। रजि फिसाइहाबो सोरबा मोजां मोन्नाय दंखायोमोननो। उनाव बै मोजां मोननाय सिख्लाया सानसे सोरबा दिमासा सेंग्रा सासेजों हाबा जानानै मुम्बाइआव थाहैबायनो। दोलै नोगोरै थांनानै अन्नायनि नेर्सोन महरै नांगौ रोखोमनि अनथोब हैनानै नुस’यि खोनास’यि गोजान जाइगायाव हाबा हरनानै फिसाजोनि बेफोरबादि हालोदखौ नुनानै रजि बिफाया सिन्थाजोंनो रानख्रब लांदोंमोन। गावसिनि फिसानि बेफोरबादि हालोदखौ नुनानै सोर बिमा बिफाया सहाय हानो दे ? सानदोंमोन धोनि न’खर, रुजु रुमुयै राइजो जाहैथों होन्नानै। नाथाय बेनि उल्थासो जाबाय। अन्थोबखौ लानानै सानफ्रामबो नंनायनि नङैनि खेंख्रा खेंख्रा खोथा खोनासंहोयो। खामानि दामानि लानाबो गोबां खोथा। जेरैबो राहागोथे जादोंमोन रजिया, हां लानो हाख’यै मोनदोंमोन फिसाइनि न’खरनि बेरा फारब्रैनि गेजेराव थानानै। ओंखायनो सानसे बोलो फोरानानै सोरबा नुसै नुसै फिसाइनि न’खौ नागारना फैदोंमोन। फिसाइनि न’रखनिफ्राय रावबो खेबसेबो खौरांबो लाहराखै अखाफोर दानथामसो।